Jette Gottlieb (EL), 1998-06-02:
I Enhedslisten er vi meget glade for, at vi her kan få en debat om senildemente.
Det er vigtigt at gøre sig klart, at det jo ikke er en homogen gruppe, vi taler om.
Når vi taler om senildemente, taler vi om folk, som altså er i en dynamisk situation.
Deres funktionsniveau er meget forskelligt - meget forskelligt, og senildemensen udvikler sig forskelligt for den enkelte.
Nogle får langsomt problemer med at huske, medens andre i løbet af ganske kort tid bliver ude af stand til at tage vare på sig selv.
Når vi nu snakker om de senildemente, der bor på plejehjem i dag, er baggrunden selvfølgelig, at der er sket ulykkelige hændelser i virkeligheden, hvor senildemente har forladt plejehjem og ikke har kunnet finde hjem i tide.
Vi er i Enhedslisten meget enige i, at det er samfundets opgave at tilbyde ordentlige rammer for alle borgere, også for senildemente. Vi er også enige i, at det er et stort problem for personalet på plejehjem, at de indirekte bliver gjort ansvarlige for ulykker, hvor senildemente rammes.
Men det betyder, at man altså i virkeligheden illegalt har holdt senildemente under fængselslignende forhold.
Det betyder, at der skal være en meget høj personalenormering, og det er i virkeligheden dér, hovedproblemet ligger, at der arbejdes med, hvilke kvalifikationer personalet skal have for at kunne udføre arbejdet tilfredsstillende, f.eks. i form af en styrket efteruddannelsesindsats og sådan nogle ting. Forskningen på området skal også styrkes, så vi får mere viden og forsøger at gå nye veje.
I øjeblikket er der et forsøg i gang med at genoptræne hukommelsen m.v. ved at inddrage barndomserindringer og den slags.
De senildemente skal ligesom andre have deres egen bolig; derudover skal afsnittet indeholde beskæftigelsesmuligheder både indendørs og udendørs.
Der skal være kurser og rådgivning til de pårørende
, så også de får mulighed for at både at få bearbejdet den sorg, det er, når et kært familiemedlem pludselig ikke længere er i stand til at klare sig selv eller genkende eller kommunikere med dem.
Derudover skal de have viden om, hvad der sker med deres familiemedlemmer, og hvordan de ved deres kontakt bedst kan understøtte arbejdet med at give den senildemente
bedst mulige vilkår.
Men vi kan ikke støtte forslaget om elektronisk overvågning.
Vi anser det for at være en given op over for de problemer, der er.
Vi tror ikke, at det løser problemet, og vi mener, at det er et voldsomt indgreb i den enkeltes personlige frihed.
Den eneste måde, man reelt kan forhindre senildemente i at forlade plejehjemmet på, er ved at lave plejehjemmet til en lukket institution med lås på alle døre og hegn omkring udendørsarealerne.
Elektronisk overvågning, hvor den senildemente har ret til at forlade plejehjemmet, kan ikke i sig selv forhindre ulykker. En sådan overvågning vil kun kunne virke fuldt ud, hvis der er så meget personale, at der altid er et beredskab, der kan følge efter den, der forlader plejehjemmet.
Vi ønsker i Enhedslisten at forbedre forholdene, så der er det bedst uddannede personale og de bedste fysiske rammer til rådighed.
Vi mener samtidig, at det er vigtigt at sørge for, at personalet aldrig hverken direkte eller indirekte pålægges et ansvar, de rent faktisk ikke har muligheder for at påtage sig.
Vi ser også hen til den behandling, vi får i oktober, hvor det åbenbart bliver muligt at få det her spørgsmål taget op i en stor sammenhæng.